Papersnake/gushiwen huggingface dataset:
谨和老人罗山
洪咨夔（宋代）

自铸铁成错，谁吹灰使然。
俗情床上下，野趣蜜中边。
花艳明光锦，苔痕白打钱。
醉翁诗板在，山莫放童颠。
种药苗二首
苏辙（宋代）

筑室城西，中有图书。窗户之馀，松竹扶疏。拔棘开畦，以毓嘉蔬。

畦夫告予，罂粟可储。罂小如罂，粟细如粟。与麦皆种，与穄皆熟。

苗堪春菜，实比秋谷。研作牛乳，烹为佛粥。老人气衰，饮食无几。

食肉不消，食菜寡味。柳槌石钵，煎以蜜水。便口利喉，调养肺胃。

三年杜门，莫适往还。幽人衲僧，相对忘言。饮之一杯，失笑欣然。

我来颍川，如游庐山。
浪淘沙（己未除夜）
周紫芝（宋代）

江上送年归。还似年时。屠苏休恨到君迟。觅得醉乡无事处，莫放愁知。

红灺一灯垂。应笑人衰。鹤长凫短怨他谁。明日江楼春到也，且醉南枝。
贺新郎 陈架阁家盆藕间岁复开
袁士元（元代）

淡月黄昏里，粉墙阴，盆池漾绿，藕花初吐。悄似飞来双属玉，风动翩翩素羽。

漫引得、人人争睹。拍手阑干惊欲起，□怅然、并立长凝伫。

思往事，意容与。

当年妙选登莲署。正花开、邀朋醉赏，尚留佳句。藏白收香今六载，还我风流检府。

最好□、冰姿清楚。一点炎尘曾不染，纵盘根错节仍如许。

花为我，笑无语。
次宜兴谢长官借榻韵
释居简（宋代）

挂帆来迓新邦伯，不与邮亭计短长。旧习澹如黄阁老，骚情闲寄碧云房。

空濛得处花生笔，滟潋斟时月满觞。想见客毡寒不寐，自将宿火拨残香。
留题金精山
黎仲吉（宋代）

昔人鸾凤色冲天，吴芮遗祠在洞前。
气势徒知凌宇宙，干戈无洞问神仙。
谩轻龟玉传王业，空得松杉接洞烟。
一等辛勤凿岩穴，禹门千古事仍传。
初入浙中三首 其二
洪炎（宋代）

我生豫章汭，游宦在京华。百粤非吾土，三吴亦尔家。

客星严濑钓，西子越溪纱。一洗眵昏眼，如乘上汉槎。
书怀简孙何丁谓
王禹偁（宋代）

三入承明已七年，自惭踪迹久妨贤。
吾子几时归凤阁，病夫方欲买渔船。
季路旨甘知已矣，潘安毛鬓更皤然。
举人自代何由得，归去东臯种黍田。
闻范至能丐祠二首
刘应时（宋代）

自是清都紫府人，偶来庆见宰官身。
诸公有类随阳雁，此老方为透网鳞。
环辙已偿行去脚，拥书更结未来因。
石湖虽有闲风月，谁许深偿寂寞滨。
游九峰
释绍昙（宋代）

攀石扪萝入杳冥，凌虚潜觉胆魂惊。
险崖撷瀑瑶花碎，枯叶翻霜锦树荣。
汲水僧归龙洞去，采薇人踏虎踪行。
风流二老遗音在，度曲松涛万壑清。
双磵奔流战玉龙，浮屠云锁翠千重。
只将一疏传天下，大觉驴年识九峰。
次韵奉和
杨蟠（宋代）

闻说西庵好，藤州恐不归。
延年松可食，避世草堪衣。
山坞雪应滚，林端梅亦稀。
犹怜二禅老，佳句及城扉。
初夏湖山
张埴（宋代）

山灵浑不倦差排，四供相随好雨来。
花木成行新膏沐，麻鞋更上一层台。
喜迁莺
杨再可（宋代）

腊天初晓，庆五色瑞云，华轩呈绕。紫府真人，丹台仙伯，合降民间荣耀。彩笔素题，篇翰未减，家声词藻。秀眉宇，俊丰标阀阅，声名都好。

富贵长欢笑。此际锦堂，移下蓬莱岛。妙舞蹁跹，清歌宛转，两行翠娥燕赵。劝饮百千钟酒，岁岁朱颜不老。春近也，看香红又怕，小桃开了。
送欧廷评仑山迁南工部 其一
戚继光（明代）

留京王气自天开，三署初逢载笔来。早慕玄熊平水土，至尊一日借君才。
游郑邸山林 其四
吴鼒（清代）

客说盘山胜，相邀蜡屐行。胸中千仞在，眼底万端轻。

好景吾生负，秋容此地清。他时丘壑置，有梦与将迎。
宴桃源
周紫芝（宋代）

林外野塘烟腻。衣上落梅香细。瘦马步凌兢，人在乱山丛里。憔悴。憔悴。回望小楼千里。
堂成
杜甫（唐代）

背郭堂成荫白茅，缘江路熟俯青郊。
桤林碍日吟风叶，笼竹和烟滴露梢。
暂止飞乌将数子，频来语燕定新巢。
旁人错比扬雄宅，懒惰无心作解嘲。
舍外早梅
翁卷（宋代）

行遍江村未有梅，一花忽向暖枝开。
黄蜂何处知消息，便解寻香隔舍来。
祭后见石上诗
虎丘石壁鬼（唐代）

幽明虽异路，平昔忝攻文。欲知潜昧处，山北两孤坟。
元献晏公挽辞三首
王安石（宋代）

终贾年方妙，萧曹地已亲。
优游太平日，密勿老成人。
抗论辞多秘，赓歌迹已陈。
功名千载下，不负汉庭臣。
湖州歌九十八首 其三十三
汪元量（宋代）

不堪回首泪盈盈，万里淮河听雨声。
莫问萍虀并豆粥，且餐麦饭与鱼羹。
投宿山家
释文珦（宋代）

山家忘四时，力作倦还息。
鸦鸣知欲曙，鸡栖念当夕。
两男皆长成，尽解供赋役。
季女方及笄，亦复能纺绩。
老翁独无事，醉饱岸巾帻。
喜客到柴扉，扫室具枕席。
枣栗非外求，园蔬更堪摘。
殷勤话生理，颇觉计自得。
我生独何为，转徙常寄食。
语残灯欲死，划际虫啧啧。
剃剪林荣
释智愚（宋代）

众枝尔为得，养生何所亲。
箧中三雨铁，云外一闲身。
黑白已无几，修治转失真。
畏寒宜少伐，未愧舀溪人。
泊衡州
范成大（宋代）

客里仍哦对雨吟，夜来星月晓还阴。
空江十日无春事，船到衡阳柳色深。
百合诗 其二
释今严（明代）

未得芳名挂楚辞，都缘清绝畏人知。休誇玉树临风好，想见红蕖映日时。

姑射山头空有梦，蕊珠宫里正相思。可怜影没荒岑外，惆怅残阳欲待谁。
南园荔子熟名曰魏紫盖是陈家紫种以先公赐封
陈宓（宋代）

先世栽来四十年，南园魏紫始名传。
丁香乍翠兰芬烈，龙脑初开玉色鲜。
可踵蔡家名翰苑，谁夸乌石擅山前。
追思往事浑如昨，食罢无言意惘然。
南山亭秋望同让山上人
徐堂（清代）

危亭如翼俯山南，石磴云根宿雨含。秋树参覃新脱翠，水烟空阔远浮蓝。

吟边不少闲仙共，佳处还支瘦竹探。半岭松风闻梵放，深宵思与佛同龛。
又送道者王法圆作丐
王之道（宋代）

誓将三寸舌，求结万人缘。
宝刹成功日，当期道法圆。
金刚随机无尽颂·一合相理分第三十
释印肃（宋代）

因缘本自虚，六道浑如醉。
一翳满空花，便落思量句。
月殿秋香
唐锦（明代）

银阙沈沈锁嫩凉，满庭香雪缀娇黄。几人砺斧誇吴健，此夜登楼笑庾狂。

袖里高枝秋弄色，眼中清影玉生光。酒酣记得归时路，鹤背西风碧汉长。
水东感怀
唐庚（宋代）

往事孤峰在，流年细草频。但知其室迩，谁识所存神。

碑坏诗无敌，堂空德有邻。吾今稍奸黠，终日酒边身。
过辛稼轩神道吊以诗
张以宁（明代）

长啸秋云白日阴，太行天党气萧森。英雄已尽中原泪，臣主元无北渡心。

年晚阴符仙蠹化，夜寒雄剑老龙吟。青山万折东流去，春暮鹃啼宰树林。
山居
郑关（明代）

青山行处好，绿水望中深。欲问忘机事，浮云与客心。
罗秀山
陶弼（宋代）

寻山入罗秀，旋结草堂居。花露生瓶水，松风落架书。

闻猿得句后，见月出行初。此夕云林下，无因梦使车。
句
曾槃（宋代）

还持病眼将昏力，来看仙山未了青。
读白乐天诗集
虞俦（宋代）

详观白傅一篇诗，长日何须一局棋。字细纵然劳眼力，理长尤是契心期。

誇张歌酒浑相似，消遣穷愁亦自知。大节更思公出处，寥寥千载是吾师。
重题胶州行台二首 其二
薛瑄（明代）

留题今是两端阳，海气仍飘五月凉。却爱名花当户发，还将远意采幽香。
同谢二兄弟游城南王氏园坐竹中水上
刘攽（宋代）

昧旦从吏役，中昃既休閒。慨然田野兴，策马从近关。

谢公虽朝裾，雅意存东山。相期物外游，待我季孟间。

晴阳煦烟郊，蔼蔼春气还。南溪已浮冰，乱石声潺潺。

意得境弥好，形劳心讵艰。名园得暂息，奇树多可攀。

去水贯林竹，脩篁夹澄湾。波光龙蛇行，微风鸣佩环。

窄径偶深入，交柯存勿删。并流一长啸，照影清心颜。

胜事岂有尽，向此同蒯菅。发兴自我辈，忽如远尘寰。

严城迫归鞅，夕阳稍朱殷。后游期不忘，秀卉春斓斑。
题郭元德寓意斋藁后
方回（元代）

一砚随身一棹轻，斗南斗北仰诗名。
岂真寓意不留意，□恐无诗还有诗。
瘦岛独敲逢尹诘，癖陵宁死要人惊。
□□自号异商隐，妥律平平仄仄平。
柳絮
杨万里（宋代）

寒勒花迟却速残，暖将絮过忽吹还。
雪翻霁日光风急，球衮回廊曲榭闲。
万里云天皆去处，群飞踪迹恣中间。
道渠催得春阑著，春不缘渠独不阑。
自诒
陆游（宋代）

足蹇须人惯，颜衰著黶多。
饭迟惟静卧，酒至亦高歌。
蝗死繁蔬甲，霜清长药窠。
经旬邻父病，且喜复来过。
崇德道中暖日菜花稠，晴风麦穗抽。
张以宁（明代）

客心双去翼，诗梦一扁舟。
废塔巢苍鹳，长波漾白鸥。
吴山明月到，恻怆十年游。
舶使王会溪太守赵见泰九日领客枉顾山中赋采
蒲寿宬（宋代）

天台赤霞顶，峨眉翠云间。
人物自楚楚，文采何斑斑。
屈宋艳何摘，陶谢高可攀。
咳唾随天风，万古辉此山。
金刚随机无尽颂·大乘正宗分第三
释印肃（宋代）

四生空鸟迹，六道无见觅。
十二假因缘，了幻元无识。
次韵赵伯坚令铄郎中忆南都牡丹兼寄子由
刘挚（宋代）

芳丛百朵烂红云，曾倚西轩醉两春。梦雨一惊巫峡曲，佩香常记汉江滨。

病怀日负杯中物，花意今看檐上尘。回首东风君自问，栏边更有后来人。
水调歌头（自湖北漕移湖南，总领王、赵守置酒南楼，席上留别）
辛弃疾（宋代）

折尽武昌柳，挂席上潇湘。二年鱼鸟江上，笑我往来忙。富贵何鱼休问，离别中年堪恨，憔悴鬓成霜。丝竹陶写耳，急羽且飞觞。

序兰亭，歌赤壁，绣衣香。使君千骑鼓吹，风采汉侯王。莫把骊驹频唱，可惜南楼佳处，风月已凄凉。在家贫亦好，此语试平章。
咏徐园瀑布流觞处
王世贞（明代）

得尔真成炼石才，突从平地吐崔巍。流觞恰自兰亭出，瀑布如分雁荡来。

片玉挂空摇旭日，千珠蹙水沸春雷。醉能醒我醒仍醉，一坐须倾一百杯。
咏仙掌
刘象（唐代）

万古亭亭倚碧霄，不成擎亦不成招。

何如掬取天池水，洒向人间救旱苗。
夏日黎君献黄逢永邓升仲见过池亭留宿夜谈
李孙宸（明代）

闭门长夏听黄鹂，竹下相留晚更宜。玄赏十年怜臭味，高谈一夕见襟期。

青萍竟为何人合，白雪还应和客知。兴剧与君拚酩酊，不妨人唤习家池。
好静轩歌奉教赋
张宇初（明代）

太始混开辟，玄黄敷判初。人文兆三极，乾盖包坤舆。

宇宙循环渺无间，万有吹息周盈虚。至人调元视浩劫，岂止区区了生灭。

静根于动动复静，互运阴阳赴车辙。贤王富积万卷书，汉献才优独修洁。

夙探好静道之基，清静正民民乃悦。高轩不贵饰纷华，岷峨为嶂芬瑶花。

俨持藩屏辅亲国，忠孝诚明惟帝家。执中之妙皆静力，舜禹相传由建极。

圣贤确示仁义途，湛彻虚明岂沉寂。道存编帙千万辞，方寸敛之无别歧。

冰壶秋月皎中夜，渥洼绿耳停奔驰。璧水为鉴，灵台是居，黄舆廓象，玉液流酥。

天根来往自昼夜，赤水象罔浮玄珠。坐燕鸿濛游太古，仁寿有躬滋乐土。

曷誇泛海觅佺期，羲农至治惊谈麈。俯愧微臣林野俦，累蒙宸眷被鸿庥。

敢辞芜陋为轩祝，忝窃遗宗遵内修。苍崖曲涧卧秋水，谷鸟岩泉第盈耳。

寂然真宰贮一源，风叶云萝老烟雨。仰怀廷阙五云栖，鸾鹄翔骖霞佩跻。

独惭攀附渺何及，睿算日瞻天与齐。纶章飞坠琼林曲，洞吏天姝环拱肃。

奇英丽藻烂群芳，梦绕钧天夜光烛。馀光烜耀动九埃，寂寞幽滞顿尔心颜开。

愿趍璿台翠岫千万丈，一洗朽腐之凡才。谒侍轩居图史侧，六合凝虚昼生白。

道之枢，帝之则，浩漠玄机启渊默。鹍鹏神化归毫芒，埏埴甄陶聊一息。

坐来囊括溟涬会一元，千古皇图光简册。
晚晴
夏竦（宋代）

万家充积望，千里绝纖埃。
日辗云头上，风驱雨脚回。
乱帆争古云，疏叶下高台。
启户晴光入，卷帘秋气来。
山心馀霭散，地角乱烟堆。
宿鸟幽丛闹，残虹远色开。
脱簑人顾步，晒羽鹤徘徊。
菌绕枯林下，萍翻曲岸隈。
名园添旧笋，幽石长新苔。
绮席谁相贺，繁弦拍屡催。
虞美人·河东君小像，为谭瑑青题
夏孙桐（清代）

绛云楼畔春光晚。凭吊蘼芜远。美人巨眼亦寻常。浪子东林休问好收场。

横波花诰圆圆曲。一例留芳躅。诗人多事感兴亡。还把红颜点缀到沧桑。
满庭芳
王子容（宋代）

蓬海移春，卿云约月，庆传王母骖鸾。九仙福地，不减玉龟山。况是莱儿绣斧，都衬得、彩舞斓斑。瑶觞举，平反一笑，功行足三千。木天。来瑞节，行封两国，宫锦蝉联。更孙枝满座，兰畹芝田。中诏肩舆上殿，称万寿，椒掖欢颜。黄钟数，从新九九，巧历演长年。
郑仲升挽诗
林希逸（宋代）

西轩同舍日，开爽莫如君。健笔疑淹笔，方巾似艾巾。

壮年嗟斗粟，老日味羹芹。邻里交游尽，伤心宿草坟。
和经父寄张缋二首
孔平仲（宋代）

解纵枭鸱啄凤凰，天心似此亦难详。
但知斩马凭孤剑，岂为摧车避太行！
得者折腰犹下列，失之垂翅合南翔。
不如长揖尘埃去，同老逍遥物外乡。

半通官职万人才，卷蓄经纶未得开。
鸾凤托巢虽枳棘，神仙定籍已蓬莱。
但存漆室葵心在，莫学荆山玉泪哀。
倚伏万端宁有定，塞翁失马尚归来。
狼山
华镇（宋代）

长江到海处，独秀峙江干。平野根虽阔，惊涛迹未残。

高环僧刹稳，翠入郡楼寒。千里吴王国，临窗仔细看。
贺新凉 怀李分虎，用锡鬯寄武曾韵
沈皞日（清代）

犹忆柯园醉。正词场、敲壶戛瑟，共称三李。最后相逢把君手，灯共天街烟际。

怅别久、鸿书谁寄。白袷吟商来木末，问春游、句觅周秦辈。

凭付与，想应喜。

护花铃下莺声悴。是城边、红楼渐冷，锦鞯初敝。绿遍江南相思草，查鲍清狂而已。

又疏雨、乡园梅子。舞竹歌桃人自倦，语归情、沽酒鸳鸯水。

更明月，满船矣。
和商洛章子厚长官早梅
邵雍（宋代）

群芳万品递相催，若说高标独有梅。
会得东君无别意，为怜清淡使先开。
陈参政挽诗三首
张嵲（宋代）

脱屣违人代，振容即路岐。
名流祠洗马，白旐痛元规。
一代风流尽，千年翰墨垂。
伤心墓前水，故作夜深悲。
牛屋
方岳（宋代）

苫以连茹茅，编以带叶筱。俾予茧栗犊，安卧烟雨晓。

架犁初学耕，敲扑固不少。我廪何时高，尔室勿嫌小。

半山月荒凉，四壁云缭绕。相期一饱外，短笛秋渺渺。

黄钟忽满脰，声欲撼林杪。岂叹不耕人，华榱上云表。
皇帝合端午帖子
卫泾（宋代）

御服齐官献，生衣暴室供。
金箱初进入，一一耀黄封。
对镜步张生光模韵
戴亨（清代）

皎洁君能守，真常我不如。发须将白尽，愿力未酬初。

深虑精华铄，频惊岁月虚。前途难预鉴，相对一长歔。
失调名
李清臣（宋代）

杨花落。燕子穿朱阁。苦恨春醪如水薄。闲愁无处著。

去年今日王陵舍，鼓角秋风。千岁辽东。回首人间万事空。
清明后一日下沙
刘摰（宋代）

微风吹□幸阴晴，笑侧吟鞭十里行。时节早蚕生谷雨，人家新火接清明。

衮衣犊鼻均无物，篱鴳云鹏各有情。欲挹浮丘挽春驭，尊罍定得泻东瀛。
节妇郑氏诗
施世骠（清代）

才见凤飞复失鸾，漫歌薤露为伤残。月明秋水霜天肃，风凛空山木叶乾。

千古香魂高蜀魄，一缣英烈胜吴干。须眉自昔存豪气，不道柔姿胆更寒。
次韵梁宪盘洲之集
洪适（宋代）

轻风吹雨称行春，丘壑装怀我辈人。照水轩窗如进艇，穿花旌节屡移轮。

携壶迭讲三杯酒，挥麈曾无一点尘。明日兵厨寻故事，已教园吏拂华茵。
见榴花寄周丈
赵蕃（宋代）

安石榴花照眼明，去年四月在都城。
曾于古锦窥书帖，更以香醪酌兕觥。
照耀屡嗟红最盛，宠光今想绿增荣。
定王旧国重看处，门第违离岁已更。
陶渊明
叶茵（宋代）

唤得归来是督邮，东篱千古占风流。
白衣未至秋萧索，曾记公田种秫不。
张春陔侍御仪徵城中得异石甚佳为赋此篇
张裕钊（清代）

文身旧俗荒不经，百怪巧竞镌幽冥，万品镵空贸其形。

娲皇所遗龙伯得，戏凿顽矿瞠珑玲。甲角穿穴波痕紫，雾雨荡磨岩气青。

一卷环玮表独立，千秋俶诡谁为听。侍御来自古真州，一舸载归此物尤。

自言搜取出败砾，不知当年谁氏留。我为摩挲三叹息，豪家旧迹今荒棘。

菱溪大石出清漪，庐陵苦为刘金悲。一时志得珍环列，百年事住波东驰。

富儿奢惑吁可讪，高人耆好本难删。东坡一死万事足，仇池片石百回看。

宝晋斋前玉珠白，零陵亭畔奔云环。妖奇环怪感精魄，贤愚雅俗同心剜。

好奇有癖谁能免，遇物不留安所患。作诗一笑君勿嗛，石不能言傥头点。
寄题蒋湾效尧夫体
吴泳（宋代）

刚把西湖卖与邻，卜园新得蒋湾春。
半荒亭树景偏老，欲压溪桥花更真。
漫赋莫教诗过好，浅斟时要酒轻醇。
若能会得閒中趣，便是羲皇向上人。
盘溪之游前一日知几术太博行矣同令君梅下
白麟（宋代）

骑鲸人去醉吟来，公子风流尊为开。
笑问笔间梅淡泊，何如筵上舞低回。
游霍童 其四
陈嘉言（唐代）

翠筱轻挑绿酒，紫芝閒对黄冠。半醉风回铁笛，中宵冷露瑶坛。
樱桃树
韦庄（唐代）

记得初生雪满枝，和蜂和蝶带花移。

而今花落游蜂去，空作主人惆怅诗。
入摄山访栖霞寺慧光上人
欧大任（明代）

莲社曾书法愿文，青山今日始寻君。锡分阿耨池中水，钵覆头陀石上云。

花落经从桐院读，灯残钟向竹窗闻。远公莫笑攒眉客，一入东林亦不群。
蝶恋花 长安秋雨夜赋
厉鹗（清代）

曲巷低窗云色暮。节近黄花，又下凄凉雨。长记江南杨柳渡，孤篷剪烛曾听处。

悔别翻将书信误。雁落吴天，已是愁难诉。今夜长安千万户，相思不为砧声苦。
茂宰蔡公设建顾山文选书院纪事一首
吴宣培（清代）

昭明文藻炳千秋，遗迹人传山半楼。陵谷几迁尘世劫，云霞忽涌海中州。

枯枝得气萌芽茁，良宰培材俊秀收。午夜谈经兼咏赋，一轮皓月正当头。
姑苏述古
王镃（宋代）

废苑春风杨柳青，啼莺犹学馆娃声。
百年气数花开落，一代兴娃潮长平。
香径迹荒舆辇绝，屟廊基在藓苔生。
繁华已逐英雄去，留得斜阳伴古城。
司空赠太傅康国韩公挽辞五首
苏颂（宋代）

前日崇明路，初闻撤瑟时。
两宫驰道哭，三市辍舂悲。
精爽骑箕尾，功名载鼎彝。
谁修凤池录，直笔载萧规。
偶作寄王秘书
齐己（唐代）

七丝湘水秋深夜，五字河桥日暮时。

借问秘书郎此意，静弹高咏有谁知。
春夜
释斯植（宋代）

玉楼台畔柳生烟，况是春风杜宇天。
一片月光凉似水，半扶花影上秋千。
题滚尘图
郭钰（元代）

紫骝脱羁矜得意，一团旋风捲平地。气猛欠伸赤汗收，尾长乱平香尘起。

筋骨不与凡马同，始知貌在丹青中。门外水与天河通，不然翻身当化龙。
间道述怀寄黄鹿泉燕京
曹寅承（清代）

东人加额日詹清，经岁辽阳阻使旌。风劲沧溟鹏欲徙，天寒碣石雁无声。

那将赵盖相望道，妄谓秦关未出兵。箕坦颍清何处是，伤心不复对残枰。
白玉泉酒遗李端叔
贾朝奉（宋代）

第一荆州白玉泉，兰舟载与酒中仙。且须捉住鲸鱼尾，恐怕醉来骑上天。
秋雨三首 其三
顾清（明代）

日暮北风捲地来，柴扉无人惊自开。黄沙飘扬击人面，起看天色如煤炱。

此时高堂坐白首，弱妻供具正奔走。主人酌酒殷勤劝，不知客心随风乱。
次韵张通判游钓隐园
项安世（宋代）

大家有宝初不靳，戏把兼金掷虚牝。
小家尺寸入校量，涩缩支撑惟恐尽。
张侯胸中无不有，诗未落手人已信。
偶然写作钓隐图，画出芳洲横小艇。
水营何事去能忙，洲学谁祥眠许静。
东城车马起埃尘，西岭烟云生瞥瞬。
渔人正用一孤篷，傲兀其间俱战腾。
追随鱼鸟共飞浮，俯仰乾坤寄晨暝。
我虽未是境中人，读罢公诗游已镜。
从今剩觅千首诗，不用芒鞋踏幽境。
诗上尧夫先生兼寄伯淳正叔 其一
张载（魏晋）

先生高卧洛城中，洛邑簪缨幸所同。顾我成年清渭上，并游无侣又春风。
山门晚归
李弥逊（宋代）

毗耶香饭壑源春，午枕聊分百亿身。
旋落涧泉高下语，自鸣山鸟送迎人。
云山往岁真成癖，觞咏一时俱绝尘。
已辨归途踏山暝，试扪高壁上星津。
麦叹
方岳（宋代）

田家望麦在须臾，何啻中流济一壶。
黑雨漫天殊未已，黄云委地不堪扶。
禽声快活真成误，鸠妇流离空自呼。
亦笑此翁长负腹，又寻杞菊诳斋盂。
金缕曲二首·其一
顾贞观（清代）

寄吴汉槎宁古塔，以词代书，丙辰冬，寓京师千佛寺，冰雪中作。

季子平安否？便归来，平生万事，那堪回首！行路悠悠谁慰藉，母老家贫子幼。记不起，从前杯酒。魑魅搏人应见惯，总输他，覆雨翻云手，冰与雪，周旋久。
泪痕莫滴牛衣透，数天涯，依然骨肉，几家能够？比似红颜多命薄，更不如今还有。只绝塞，苦寒难受。廿载包胥承一诺，盼乌头马角终相救。置此札，君怀袖。
寄邢和叔
陈师道（宋代）

昔作梁宋游，幽忧废朝昏。
闭门无往还，不厌儿女喧。
隔墙闻剥啄，暮夜谁扣门。
知是邢夫子，低回过高轩。
愿为布衣交，不顾年德尊。
匆匆立谈罢，又见东南奔。
江湖多病後，仅免饷鱼鼋。
久废数行书，因人问寒暄。
但爱孤山西，松筠数家村。
便欲筑居室，插秧仍灌园。
生前不自爱，身後何足论。
草玄笑扬雄，赞易悲虞翻。
文章徒自苦，纸笔莫更存。
郤寻南郭老，隐几学忘言。
他日宦游客，误入桃花源。
苇间见渔父，谁识王公孙。
送汾阳高士归三峰
张方平（宋代）

知逢三洞客，曾指九丹方。气抱冰霜冷，神含日月光。

閒轩同鹤静，妙境入龟长。它日南峰路，相期过华阳。
墨竹三首 其三
庞铸（金朝）

千梢万叶玉玲珑，枯槁丛边绿转浓。待得春雷惊蛰起，此中应有葛陂龙。
句
张琰（唐代）

年年人自老，日日水东流。

庭芳自摇落，永念结中肠。
奉题李学士幽篁古木图
黄复圭（元代）

岁历居庸万仞山，词臣供奉有馀閒。试看翠竹丹枫画，犹似金风玉露间。
杨郎中新居和尧夫先生韵
吕公著（宋代）

高斋旷望极山川，却顾卑居不值钱。
二室峰峦凝画碧，万家楼阁带轻烟。
春浓缭绕环游骑，地胜依稀寓列仙。
唱发幽人丞相和，当时纸贵洛城传。
戚氏 沤尹为畹华索赋此调，走笔应之
况周颐（清代）

伫飞鸾。萼绿仙子綵云端。影月娉婷，浣霞明艳，好谁看。

华鬟。梦寻难。当歌掩泪十年间。文园鬓雪如许，镜里长葆几朱颜。

缟袂重认，红帘初捲，怕春暖也犹寒。乍维摩病榻，花雨催起，著意清欢。

丝管赚出婵娟。珠翠照映，老眼太辛酸。春宵短、繫骢难稳，栩蝶须还。

近尊前。暂许对影香南。笛语遍写乌阑。番风渐急，省识将离，已忍目断关山。

念我沧江晚，消何逊笔，旧恨吟边。未解清平调苦，道苔枝、翠羽信缠绵。

剧怜画罨瑶台，醉扶纸帐，争遣愁千万。算更无、月地云阶见。

谁与诉、鹤守缘悭。甚素娥、暂缺能圆。更芳节、后约是今番。

耐清寒惯，梅花赋也，好好纫兰。
春游
黄庭坚（宋代）

终日桃李蹊，春风不相识。
同我二三子，承我作意力。
把酒忘味二，看花了香寂。
晴云散长空，旷荡无限隔。
身为胡蝶梦，本自不渔色。
春虫劝人归，今我诚是客。
归来翻故纸，书尾见麟获。
文字非我名，聊取二三策。
临江仙 以上并见玄宗直指万法同归卷五
牧常晁（元代）

学道要明心地印，更须阴阳同行。不能及物只为身。小乘无智慧，大道几时成。一种贡高夸自会，妄言眩惑人情。只图博取利和名。不思生死苦，万劫路冥冥。
题崇福寺罗汉阁
赵汝能（宋代）

阁上殊因子细看，幻成罗汉几多般。
休惊五百神通异，自是三多世界宽。
粉壁龙蛇浑欲动，石桥云水亦生寒。
香消日晚僧归去，无限奇光发夜阑。
古松赞
荆浩（五代）

不凋不荣，惟彼贞松。
势高而险，屈节以恭。
叶张翠盖，枝盘赤龙。
下有蔓草，幽阴蒙茸。
如何得生，势近云峰。
仰其擢干，偃举千重。
巍巍溪中，翠晕烟笼。
奇枝倒挂，徘徊变通。
下接凡木，和而不同。
以贵诗赋，君子之风。
风清匪歇，幽音凝空。
故枢密使陆公挽词三首 其二
俞德邻（宋代）

七朝迷瘴雾，一昔倒狂澜。天意竟难料，皇图不再安。

宁甘蹈东海，不忍絷南冠。自古谁无死，从容就义难。
鲍照
徐钧（宋代）

生际河清献颂文，尤工乐府丽春云。
人言才尽何曾尽，深恐名高上忏君。
晓意
刘克庄（宋代）

梦入华胥国土来，咍噎不省夜何其。
青灯明灭窥昏眩，绛帻殷勤警惰嬉。
窗外百禽更唱和，褌中群虱尚贪痴。
病翁未得全无事，不作新诗改旧诗。
灵泉寺
陈阳至（元代）

夜汲清江籁不哗，大瓢贮月沁胡麻。人间春色僧无分，一任东风落尽花。
同杨公济赋破山得开字
强至（宋代）

无物终天地，青山岂免开。
万人鑱秀骨，一气失全胚。
漫贮崇朝雨，犹防浩劫灰。
何年巨灵手，曾此擘崔嵬。
赠王飞伯杂言一首
李献能（金朝）

东风吹客衣，败絮逐风飞。晓雪没寒荠，无物充朝饥。

空箪啧啧号饥鼠，饕虱蠕蠕缘破裤。人生岂是犬与鸡，终岁区区守门户。

游说万乘苦不早，仪秦殆是穿窬盗。六国印，千金车，满眼荣华镜中老。

孔子聘列国，孟轲游齐梁。能令千载后，名与日月光。

男儿生世不虚生，死恨身后无声名。不然鸣玉游紫京，不然著书谈六经。

九日可射天可补，鞭笞百蛮作降虏。离骚一篇亦不恶，雄笔盘盘映千古。

君不见彩凤翔丹霄，一鸣应九韶。寸云起泰山，霖雨满人间。

丈夫穷达果在天，安用儿女得志相歆羡，失志相悲怜。

仰天大笑出门去，四海今谁鲁仲连。
竹夫人
胡仲弓（宋代）

虚心陪燕寝，不受虢秦封。
惟有冰霜节，全无云雨踪。
李娥书旧恨，湘女敛愁容。
却是专房宠，无人妒阿侬。
酬中都小吏携斗酒双鱼于逆旅见赠
李白（唐代）

鲁酒若琥珀，汶鱼紫锦鳞。
山东豪吏有俊气，手携此物赠远人。
豪气相倾两相顾，斗酒双鱼表情素。
双鳃呀呷鳍鬣张，拨剌银盘欲飞去。
呼儿拂几霜刃挥，红肌花落白雪霏。
为君下箸一餐饱，醉著金鞍上马归。
郦生长揖图
蒋主孝（明代）

拔剑斩蛟神媪哭，盖世英雄逐秦鹿。
君本高阳一酒徒，乃敢庭前嗔濯足。
五年帝业本天命，待君濯足何为辱。
溺冠不骂老书生，犹有攻齐半分策。
君不见子阳罄折竟如何，回首江山空碌碌。
僻居
康与之（宋代）

巷僻过从少，柴门尽日关。
莺声常在柳，云影不离山。
有道难言□，虽贫未厌閒。
川原烟四暝，春思有无间。
八月二十四日宾旸华父同登秀亭二首
方回（元代）

垂垂三径晚香开，二妙端能为我来。
老瓦尚堪沽浊酒，破鞋何惜上高台。
十年心事霜髯短，万□秋声画角哀。
海内诗人有公等，悬崖待与斸苍苔。
偈颂一百零二首
释绍昙（宋代）

衲僧拄杖头，一千三合米。
今年春雨多，一饱应难拟。
觉海山仙，春如是语。
怒发冲冠，驱神驾鬼。
诛云师，扫烟翠。
放出金乌出海门，且听歌舞乐丰年，
只图一个不知恩。
元寂宫生祠行
洪咨夔（宋代）

间台珍馆严鹤林，老桂钜竹笼春阴。
骑鹤仙翁杳莫寻，适从何来貂插金。
裳佩丹青杂璆琳，旗旛绣采薰甲沉。
蕊函三洞罗森森，云璈九奏锵愔愔。
拥炉步虚摇箕参，稽道寥阳祈博临。
庭下朝谒纷冠簪，愿言福寿高於岑。
问子为谁对辄瘖，以目代口手拊襟。
伊民豺虎国蠹蟫，细大敲剥无遗针。
凛虞膏血供几砧，巧腴曲媚求回心。
天首少戢汤火燖，庶几沸鱼逃釜鬵。
上帝福善祸必淫，高目下耳一监歆。
察此颂祷皆呻吟，革彼飞鸮怀好音。
呜呼爱而祠者古，畏而祠者今。
安得皞相忘，武城弦歌单父琴。
偈颂一百四十二首 其二十一
释广闻（宋代）

大尽小尽，三年一闰。全提半提，眼上安眉。有誵讹，没巴鼻。

放过一著，落在第二。
书怀 其二
唐际虞（清代）

大风摇坤轴，倚剑登层台。瀰迤八荒外，漫漫见蒿莱。

丘墟叠隐蔽，虎豹相嗥豗。颓景薄西海，逝哉不复回。

愿为黄鹄举，长歌归去来。
次韵谢余知郡和予识山会饮韵
方回（元代）

衣冠奇古旧儒风，湖海襟期臭味同。
七字不妨容我和，一樽酒欠与君中。
春光是处饶生意，山色何曾碍太穿。
九叠云屏三笑路，何当偕访虎溪翁。
得孙仲方画美人一轴
梅尧臣（宋代）

骏驹少驯良，美女少贤德。
尝闻败君驾，亦以倾人国。
因观壁间画，笔妙仍奇色。
持归非夺好，夹者恐为惑。
桃源忆故人·桃源忆故人来少
王丹桂（金朝）

桃源忆故人来少。独占洞天清晓。追想从前失笑。谩惹闲萦恼。晓书活计端然好。一曲山堂了了。保护胎仙常少。永永依黄老。
写怀二首
周文璞（宋代）

吾闻唐诸僧，往往多人杰。
有携至岩廊，可并夔稷契。
伟哉寒山子，拾菜衣百结。
其文似离骚，但自写木叶。
登海螺岩
释今鸷（明代）

百尺层梯鸟道难，置身如在碧霄端。回头只益群峰小，绝顶惟馀一径宽。

负翼岭边云已尽，御风亭下日俱寒。相将更欲骑龙尾，直上天门仔细看。
七绝句
罗公升（宋代）

群盗田夫耳，兵疲万骨枯。
千年干羽事，只道圣人迂。
寄题程氏菊庄
马廷鸾（宋代）

一丘一壑图书府，三沐三薰烟雨中。
只把空肠受寒绿，谁教腥腐涴清风。
易水歌
杨维桢（元代）

风潇潇，易水波，高冠送客白峨峨。
马嘶燕都夜生角，壮士悲歌刀拔削。
徐娘匕，尺八铦，函中目光射匕尖。
先生地下汗如雨，匕机一失中铜柱。
后客不来可奈何，十三小儿面如土。
太傅言议谋中奇，奇谋拙速宁工迟。
可怜矐目旧时客，击筑又死高渐离。
滈池君，璧在水，龙腥忽逐鱼风起。
沧海君犹祖遗策，孰与千金买方士。
呜呼荆卿虽侠才，侠茸之死心无猜。
君不见文籍先生卖君者，桐宫一泄曹作马。
太常乐章三十首其三十皇帝御楼毕奏隆安之曲
杨亿（宋代）

肆类云华，淳熙溥将。
雷雨丽泽，云物效祥。
礼容济济，天威煌煌。
大赉四海，富寿无疆。
望嵩山
吕守曾（清代）

三十六峰如髻鬟，行人来往舒心颜。白云蓬蓬忽然合，都在虚无缥缈间。
偈颂一百五十首 其二十八
释心月（宋代）

六月火边坐，有眼无耳朵。铁蛇钻不入，铁牛冲不破。
郊庙朝会歌辞绍熙元年恭上寿星圣皇太后至尊
佚名（隋代）

丕赫有宋，三圣授受。
谁其助之，翳我太母。
东朝受册，钦此春酒。
圣子神孙，密侍左右。
国香（同前）
曹勋（宋代）

十月新阳。喜桃杏秀发，宫殿春香。宝历开图，文母协应时康。诞庆欣逢令旦，向花闱、罄列嫔嫱。欢荣是九五，侍膳芳筵，翠扆龙章。

天心人共喜，拱三钗瑞彩，同捧瑶觞。禁中和气，都入法部丝簧。一片神仙锦绣，正珠帘、高卷云光。遐龄祝亿载，永奉慈颜，地久天长。
书情呈倪玉汝宫端
郭之奇（明代）

惜诵期终悯，缄思绝世挐。顿承英哲诲，因向旧怀摅。

忆昔疲南亩，移情赴北车。逢时多曲折，自守一千徐。

趋舍方违众，否臧欲任予。矜愚忘草莽，豁达对簪裾。

但谓方肠坦，不知世故疏。鄙夷繇径至，忽略当门锄。

昭质虽纷饰，陈辞未得舒。终然迷忌讳，遂尔触崎岖。

远集将何所，卑飞或可居。公庭歌锡爵，独坐耻空书。

亦有心怜者，谁为手援欤。以兹时亟失，祇与意踌躇。

在我惟求犮，于人敢吐茹。非关难援引，本自少声誉。

攘诟依清白，离尤入静虚。去来仍直道，先后念皇舆。

怆恻春秋代，吁嗟日月除。悠悠长路渺，歉歉一身馀。

瞻顾观民极，阽危问服初。前脩苟不失，夫子谓何如。
偈颂一百五十首
释心月（宋代）

平怀常实事同风，正在昏昏梦寐中。
扶起脊梁重猛省，莫教蹉过五更钟。
山中作
冯道之（唐代）

草堂在岩下，卜居聊自适。桂气满阶庭，松阴生枕席。

远瞻惟鸟度，旁信无人迹。霭霭云生峰，潺潺水流石。

颇寻黄卷理，庶就丹砂益。此即契吾生，何为苦尘役。
集峰名
石建见（宋代）

大王高住碧云间，玉女风鬓相对看。
画鹤有年游瀚海，钓鱼何日起波澜。
工添一线仙机就，酒尽三杯茶灶乾。
醉听鼓楼声已远，幔亭环佩响珊珊。
即事三首 其一
李纲（宋代）

宾江两岸木绵飞，负郭家家熟荔枝。瘴雨蛮烟已萧瑟，可堪梅子欲黄时。
依韵和徐大夫凤凰池九首 其九
陆佃（宋代）

恰似蒲萄水亦奇，游人多似后园池。壶中日在归前落，醉里诗成醒后知。

芳径绰开杨柳树，小墙阑出杏花枝。老拳毒手浑相若，望立降旗是几时。
巨室遗牡丹有作
卫宗武（宋代）

几年有负倾城艳，惭愧今朝对洛花。
忆昔富文同胜集，慨今姚魏属谁家。
赏心不作园林想，过眼聊为几席华。
回首一年春又了，绿阴芳草接天涯。
大雨
杜甫（唐代）

西蜀冬不雪，春农尚嗷嗷。上天回哀眷，朱夏云郁陶。

执热乃沸鼎，纤絺成缊袍。风雷飒万里，霈泽施蓬蒿。

敢辞茅苇漏，已喜黍豆高。三日无行人，二江声怒号。

流恶邑里清，矧兹远江皋。荒庭步鹳鹤，隐几望波涛。

沉疴聚药饵，顿忘所进劳。则知润物功，可以贷不毛。

阴色静陇亩，劝耕自官曹。四邻耒耜出，何必吾家操。
登华岩阁
朱克敏（清代）

杰阁凭临霄汉间，四围松桧锁禅关。频年入户只容月，无处开窗不是山。

久住故应销世虑，暂登亦觉净尘颜。飘然便拟从僧隐，一卷楞严任鬓斑。
秋夜泊江渚 其二
李邕（唐代）

我有方寸心，安在六尺躯。怀山复怀□，□□□□□。

水能澄不浑，剑用持复酬。珠已含报恩，□□□□□。

□□贫与富，但愿一相知。
乐清道中二首
葛绍体（宋代）

雅淡风光近上元，迎神箫鼓自年年。
客行不趁花灯市，月满寒江水拍天。
草阁
申颋（清代）

草阁著书罢，长林秋色闲。尘喧不到处，庭户若空山。

片雨随风过，残云带鸟还。萧然无所事，双手纳怀闲。
送晋陵王宰铨调
胡宿（宋代）

盘错才无滞，弦歌政有声。及瓜青纸诏，谒帝紫微城。

节并霜松峻，心同冰玉清。十桨行色贵，三府辟书荣。

驿树纷红叶，江蘋老紫茎。祇应中宿路，双节急归程。
送燕
吴廷燮（清代）

玉娘湖畔草萋萋，王谢亭台路已迷。惟有雕梁旧时月，随君直度海云西。
孜迁善石菖蒲
释德洪（宋代）

溪毛数叶一寸碧，风姿底事能清癯。戏将红玉旋螺石，共置雪色花磁盂。

沙泉甘滑见毛发，时时酌以浇根须。

苍然棐几明窗下，五月秋色磨肌肤。已忘身世在南岳，勿觉梦寐游西湖。

遥知夏木午阴静，篆畦半破烟舒徐。莫翁睡足百事懒，相看微笑依圆蒲。
和顿主簿起见赠二首
苏辙（宋代）

一锁楼中暗度秋，微官黾勉未能休。
笑谈容我聊纾放，文字凭君便去留。
杯酒淋漓已非敌，清诗窈渺更难酬。
东归犹得联征骑，同上嵩高望九州。
城楼避暑
刘敞（宋代）

积水动微吹，高楼浮薄阴。登临倦非土，潇洒劝披襟。

涤涤原野旷，熹熹城郭深。浮云空蔽日，无意欲为霖。
晚台
宋庠（宋代）

霁色秋空送目劳，小台摇落更平皋。
红垂海树乌栖日，清溢江沱鹭浴涛。
天势暮围鳞隰阔，雁行斜转翼云高。
楚风摵摵迷魂地，可在扬雄独广骚。
留别阎士和
皎然（唐代）

不惯人间别，多应忘别时。逢山又逢水，只畏却来迟。
宫词 其六十二
赵佶（宋代）

七夕新秋玉露清，月钩遥挂碧云平。珍庭祈巧贪娱宴，唯恨残更促晓声。
钱塘歌
汪元量（宋代）

钱塘江上龙光死，钱王宫阙今如此。
白发宫娃作远游，漠漠平沙千万里。
西北高楼白云齐，欲落未落日已低。
古人不见今人去，江水东流乌夜啼。
春阴 其二
邵雍（宋代）

花好难久观，月好难久看。花能五七日，月止十二圆。

圆时仍龃龉，开处足摧残。风雨寻常事，人心何不安。
呈古直
丘葵（宋代）

芹泮西风寂寞滨，相逢不作白头新。
人知叔向古遗直，谁识尧夫今逸民。
自古文章差底病，历观贤圣莫非贫。
老来安养浩然气，吾辈安能俯仰人。
与诸公同出城观稼
白居易（唐代）

老尹醉醺醺，来随年少群。不忧头似雪，但喜稼如云。

岁望千箱积，秋怜五谷分。何人知帝力，尧舜正为君。
题新画八贤阁像
王安中（宋代）

此地何从列姓名，半因新国用轻刑。江湖万里知闻断，图画相看眼自青。
戏和贾常州醉中二绝句 其二
白居易（唐代）

越调管吹留客曲，吴吟诗送暖寒杯。娃宫无限风流事，好遣孙心暂学来。
三个不归颂 其三
自在（唐代）

峭壁幽岩往复希，片云孤月每相依。经行宴坐闲无事，乐道逍遥三不归。
禅人请自赞 其二
释广闻（宋代）

北山云拥千岩秀，西子湖平万壑流。水石光中闲送目，无边刹海一毫收。
送永昌萧赞府
宋之问（唐代）

柳变曲江头，送君函谷游。弄琴宽别意，酌醴醉春愁。

恋本亦何极，赠言微所求。莫令金谷水，不入故园流。
燕山道中见桃花
韩元吉（宋代）

今日风横车少尘，卷帷聊看塞垣春。
已惊漠漠花经眼，也有蒙蒙絮扑人。
过深浦罗给事隐旧居
方一夔（宋代）

给事三父子，著籍古池阳。贩夫偶奇货，末暮来钱塘。

维时汉运偶，紫宸厌天狼。长鲸沸河洛，幅裂万里疆。

惟子晓大义，白笔摇风霜。愿提十万旅，巢穴倾朱梁。

青云不假翼，无路凌高翔。其事竟无成，青史垂芬芳。

中原转莽莽，一垤争侯王。登高抉浮云，极目惨八荒。

遐想同心人，过君桥梓乡。徘徊扣牧子，遗迹悲荒凉。

区区夏虫知，知我于诗长。岂知用心处，流落不忘唐。

我欲传高士，置君后柴桑。含情苦摇荡，伫立苍洲旁。
疏影（咏梅影）
王沂孙（宋代）

琼妃卧月。任素裳瘦损，罗带重结。石径春寒，碧藓参差，相思曾步芳屧。离魂分破东风恨，又梦入、水孤云阔。算如今，也厌娉婷，带了一痕残雪。
犹记冰奁半掩，冷枝画未就，归棹轻折。几度黄昏，忽到窗前，重想故人初别。苍虬欲卷涟漪去，慢蜕却、连环香骨。早又是，翠荫蒙茸，不似一枝清绝。
送富川秋举五
周紫芝（宋代）

云衢欲上马蹄轻，莫问长安路几程。双剑竟须腾巨泽，夜光元自当连城。

偶因劝驾江边日，犹记胪传玉陛声。澹墨榜知何日出，拟开春瓮为君倾。
次韵枢言龙图得请洞霄之作 其一
朱长文（宋代）

世间如幻此生浮，宁典仙祠不典州。决胜金城勋烈茂，宣风玉垒治声优。

远移遁迹无嘶马，旧得调元问喘牛。耆俊如公宜大用，行闻召节趣兰舟。
听蜀道士琴歌
李宣古（唐代）

至道不可见，正声难得闻。忽逢羽客抱绿绮，

西别峨嵋峰顶云。初排□面蹑轻响，似掷细珠鸣玉上。

忽挥素爪画七弦，苍崖劈裂迸碎泉。愤声高，怨声咽，

屈原叫天两妃绝。朝雉飞，双鹤离，属玉夜啼独鹜悲。

吹我神飞碧霄里，牵我心灵入秋水。有如驱逐太古来，

邪淫辟荡贞心开。孝为子，忠为臣，不独语言能教人。

前弄啸，后弄嚬，一舒一惨非冬春。从朝至暮听不足，

相将直说瀛洲宿。更深弹罢背孤灯，窗雪萧萧打寒竹。

人间岂合值仙踪，此别多应不再逢。抱琴却上瀛洲去，

一片白云千万峰。
酬令狐相公见寄
刘禹锡（唐代）

才兼文武播雄名，遗爱芳尘满洛城。身在行台为仆射，

书来甪洛访先生。闲游占得嵩山色，醉卧高听洛水声。

千洛相思难命驾，七言诗洛寄深情。
郊行感怀
林季仲（宋代）

羽仗霓旌去不还，空余菊水照人寒。
至今山下无枯草，便是田家九转丹。
湖州歌九十八首 其七十六
汪元量（宋代）

第七筵排极整齐，三宫游处软舆提。
杏浆新沃烧熊肉，更进鹌鹑野雉鸡。
乐府杂曲。鼓吹曲辞。芳树
韦应物（唐代）

迢迢芳园树，列映清池曲。对此伤人心，还如故时绿。

风条洒馀霭，露叶承新旭。佳人不再攀，下有往来躅。
轩辕试剑石
梁柱臣（明代）

羽客今何在，千秋剑气存。古苔馀电影，断石卧云根。

变化双龙合，冲腾万马奔。凭虚望牛斗，仙乐下天门。
和连圣举呈张彦智
王之道（宋代）

公望岩岩映广东，曲江重见旧家风。
威行草木霜争肃，春到湖山雪自融。
至喜此心鱼鸟共，去思前日吏民同。
从今不复忧兵火，却敌如公笑语中。
题灵峰三绝 其二
王十朋（宋代）

洞中大士半千身，住世端能了世因。应笑玉箫峰下客，马蹄长践利名尘。
西江月 秋阳观作
尹志平（元代）

我爱秋阳地僻，松岩来往人稀。不劳打坐自忘机。兀兀陶陶似醉。坐上有山有水，心间无是无非。朝朝常见白云飞。可以留连适意。
避地村居
彭孙贻（明代）

策杖信所适，看云归每迟。秋风伍员渡，海雨鲍郎祠。

竹瓦鸣松鼠，鱼罾立鹭鸶。干戈满天地，野老欲何之。
蝶恋花
钱孟钿（清代）

著雨林花红晕湿。风袅晴丝，吹入眉峰碧。绿遍池塘芳草色。

催归杜宇声声急。

病起绿窗春事寂。何处留春，深院濛濛月。金缕歌残檀板歇。

海棠梦醒梨花白。
山中冬日偶题
纪青（明代）

镇日无人闭竹扉，阶前寒翠上人衣。
开门修竹青如束，黄叶风前叫子规。
妾薄命
司马棫（宋代）

二月春风初不恶，后园桃李先春落。高堂去妇对花愁，君恩非春妾命薄。

忆昔三星光在天，煌煌车马朱门前。结缡幸得事君子，愿托丝萝千万年。

履痕才遍君家地，相看已觉君心异。门外新欢一破颜，室中旧爱双垂泪。

妾心比玉自坚贞，君眼如星到处明。女子睽离太山重，丈夫弃置鸿毛春。

莫誇绿发红颜好，女色由来何可保。君不见灞上銮舆祓禊回，阿娇已向长门老。
万松亭
孔武仲（宋代）

郁郁青山夹路松，行人笑语绿阴中。
排云架壑无余地，洒面侵襟有好风。
一日劳心非欲速，千年流惠亦何穷。
我来俯仰寻遗爱，更喜清虚万虑空。
赠澄上人
余阙（元代）

坏色衣裳护七条，手持经卷意萧萧。头陀寺里相逢后，又向天台访石桥。
大衍易吟四十首
方回（元代）

俯下知临吉，其如仰观何。
相孚不待荐，一盥已为多。
句
崔珏（唐代）

楚王宫地罗含宅，赖许时时听法来。（早梅赠李商隐。

见《商隐集注》）
减字木兰花（头劝）
沈瀛（宋代）

酒巡未止。先说一些儿事喜。别调吹风。佛曲由来自普通|<梁武年号>|。

长鲸吸酒。面对沈香山刻寿|<坡有寿子由沈香山子赋>|。吸尽如何。吸了西江说甚多。
高州杂咏
吴国伦（明代）

粤南天欲尽，风气迥难持。
一日更裘葛，三家杂汉夷。
鬼符书辟瘴，蛮鼓奏登陴。
遥夜西归梦，惟应海月知。
唐多令·惜别
吴文英（宋代）

何处合成愁。离人心上秋。纵芭蕉不雨也飕飕。都道晚凉天气好，有明月、怕登楼。
年事梦中休。花空烟水流。燕辞归客尚淹留。垂柳不萦裙带住。漫长是、系行舟。
砚
顾陈垿（清代）

端溪谁割紫云腴，万古文心向此摅。小心墨池成巨浪，就中飞出北溟鱼。
挽蔡汀州
陈宓（宋代）

文价琼琚重，心期玉雪清。
如何后忠惠，不使累公卿。
宰县多遗爱，题舆有最声。
朱幡惊断裂，怅望上杭城。
送人之武夷二首
周文璞（宋代）

精舍人归入内台，遗基处处有芳埃。
小儒更合修壶史，刊落乾鱼说水苔。
题自画潇湘夜雨图
胡铨（宋代）

一片潇湘落笔端，骚人千古带愁看。
不堪秋著枫林港，雨阔烟深夜钓寒。
浪淘沙（荔枝）
黄庭坚（宋代）

忆昔谪巴蛮。荔子亲攀。冰肌照映柘枝冠。日擘轻红三百颗，一映甘寒。

重入鬼门关。也似人间。一双和叶插云鬟。赖得清湘燕玉面，同倚阑干。
行香子
晏几道（宋代）

晚绿寒红。芳意匆匆。惜年华、今与谁同。碧云零落，数字征鸿。看与莲凋，宫扇旧，怨秋风。

流波坠叶，佳期何在，想天教、离恨无穷。试将前事，闲倚梧桐。有消魂处，明月夜，粉屏空。
君莫非（此后九首和李馀）
元稹（唐代）

鸟不解走，兽不解飞。两不相解，那得相讥。犬不饮露，

蝉不啖肥。以蝉易犬，蝉死犬饥。燕在梁栋，鼠在阶基。

各自窠窟，人不能移。妇好针缕，夫读书诗。男翁女嫁，

卒不相知。惧聋摘耳，效痛嚬眉。我不非尔，尔无我非。
辰 其四
谢直（宋代）

先公为直言，蔡林古无书。家贫卖窗箔，编箨聚所馀。

取之写文字，琐细行虫蛆。遂令后奕世，衣冠出门闾。

今为执政孙，学与不学欤。
幽居杂兴
真山民（宋代）

松桂小菟裘，山扉幽更幽。
蜂王衙早晚，燕子社春秋。
鬓秃难庶老，心宽不贮愁。
年来把锄手，无复揖公侯。
赠毛彦谟二首 其二
傅察（宋代）

叹息朝廷记忆疏，未闻平子赋闲居。穷经岂但论糟粕，乐道宁能逐腐馀。

已觉烟霞亲几杖，不教尘土污簪裾。客来强起谈名理，寂寞茅斋尽日虚。
长夏竹中二首
陈普（宋代）

暑威赫赫甑寰区，绕屋琅玕足自娱。
四面尘埃浑不受，一年炎自竟成无。
绝稀人迹天同处，阅尽诗书日未晡。
为惜分阴故来此，时人疑是七贤徒。
句
张釜（宋代）

山意入时清。
齐天乐（端午和韵）
刘辰翁（宋代）

枝头雨是青梅泪。翻作一江春水。鱼腹魂销，龙舟叫彻，不了湖亭张戏。满庭芳芷。正艾日高高，葛风细细。试比陈人，人间除我更谁似。

浮沈君共我里。记薰廓待对，闻鸡蹴起。昨日蟾蜍，明朝蝇虎，身与渠衰更悴。老夫病已。任采绿采苓，为师为帝。但有昌阳，倩酤扶路醉。
雨中柬先日同泛诸子
伍瑞隆（明代）

今日好相见，雨中殊寂寥。幽怀催染翰，高兴忆乘潮。

径湿残红上，阶冲片绿销。此时君不过，何以谢清宵。
句
欧阳鈇（宋代）

青山如故情非故，芳草唤愁诗遣愁。
眼儿媚
朱敦儒（宋代）

紫帔红襟艳争浓。光彩烁疏栊。香为小字，瑞为高姓，道骨仙风。

此花合向瑶池种，可惜未遭逢。阿环见了，羞回眼尾，愁聚眉丛。
水调歌头·一枕暑风外
韩淲（宋代）

一枕暑风外，事事且随缘。随缘何处琴剑，闲泊此层巅。日绕九天楼殿，烟抹四山林薄，尘土市声前。老眼醉还醒，犹得到诗边。桥南院，双桂隐，有名言。江湖人物，好在收拾付书帘。回首吾庐无恙，寄卧僧窗何事，鸿鹄本高骞。水调赋明月，谁道更超然。
百字铭
吴汝纶（清代）

远观山色，年年依旧如新，近视人情，渐渐不同往日。
诗朋酒友，日会三千，知己心人，百无一二。
花开兮，蝴蝶至，人困兮，亲戚疏。
时来，谁不来；时不来，谁来。
自跌倒，自爬起，靠人扶，都是假。
亲戚朋友，说的是隔山话。且挨过三冬四夏，暂受些此痛苦，雪尽后再看梅花。
送裴秀才归淮南
施肩吾（唐代）

怪来频起咏刀头，枫叶枝边一夕秋。

又向江南别才子，却将风景过扬州。
瀑布泉
陈肃（宋代）

山高激迅湍，清振林下响。
飞雪溅千岩，白虹垂万丈。
来此坐移时，森然毛发爽。
寄郑仁规
司空图（唐代）

清才郑小戎，标的贵游中。万里云无侣，三山鹤不笼。

香和丹地暖，晚着彩衣风。荣路期经济，唯应在至公。
九日上兵部
强至（宋代）

重阳无酒上高台，冷对西风笑几回。
虽信佳辰从古重，不知今日为谁来。
忽闻天外清歌发，云是淮边曲宴开。
自叹弗如篱下菊，此时翻得伴吟杯。
鲁城二石人歌
盛百二（清代）

辞汉金人泪暗滴，何处摸挲叹铜狄。岿然不见鲁灵光，一例西风吹瓦砾。

石人乃得全天年，偶立千秋古道边。乐安大守尔谁是，姓氏犹在名无传。

古道离离遍禾黍，但向斜阳日延伫。千呼万唤不肯回，忍睹蓬莱变尘土。

日暄雨洗换年光，碧藓红萝作绣裳。纸钱飞散白蝴蝶，寒食何人浇酒浆。

斫冰词客好事者，独往驱车吊原野。古隶龙文拓寄来，翠墨寒涛我心写。

宇文石鼓等儿孙，苦县光和是弟昆。遥知月冷清霜夜，石人相对语精魂。
和同舍胡元茂松年夜直书怀 其二
程俱（宋代）

腐儒足嘲病，志愿餐与眠。潭潭右文地，不作侏儒看。

翚飞接觚棱，碧瓦如澄澜。傥使论白虎，宁当赋甘泉。

人间未见书，纵目宇宙宽。顾语芝兰友，勿嫌松桂寒。
文笔晚云
卢琦（元代）

奇峰碧若圭，晴云白如练。溶溶雨外来，霭霭林中见。

秀色殊可人，浮风映花县。甘棠庭讼清，爽气令人羡。
南濠二首 其一
张诩（明代）

万事伤心在目前，月光如水水如天。

春风掩映千门柳，不见黄鹂见杜鹃。
田园閒居四首 其一
林大钦（明代）

閒门寡尘鞅，时读几上书。书中见遗烈，往往能起予。

有时忽惆怅，起游步荒墟。丘墓在山冈，万代同虚芜。

人生终幻化，荣名安所须。已矣齐去来，吾道光如如。
秋旱
李吕（宋代）

天公作意雨垂垂，风伯颠狂散万丝。
执法若能诛首恶，更将京观筑鲸鲵。
喜迁莺 立冬
陈维崧（清代）

西风忒峭。把似锦浓秋，霎时都扫。林影添黄，潭痕减翠，易损他乡怀抱。

瓮头索郎未熟，坌口猎徒还少。燕市畔，渐消寒九九，排当画稿。

那晓。人世事，月令岁华，惯是田家好。摘菜淹菹，燃糠煨芋，夜火村村打稻。

惆怅年来残夜，催著朝衫偏早。凭谁说，向茅檐曝背，溪南诗老。
过王濬墓
罗邺（唐代）

埋骨千年近路尘，路傍碑号晋将军。

当时若使无功业，早个耕桑到此坟。
第四十大士不起颂
释义青（宋代）

梁国令他魏国愁，渡江投水暗随流。虽然寸土居无动，争奈双林树半秋。
道过遂县泊舟瞻大像有作
赵夔（宋代）

成佛经千祀，镌崖已一章。
为怜尘世病，故作大醫王。
黄面无苔藓，青螺奈雪霜。
滩声门外转，万古阅舟航。
杂述 其四
林泳（宋代）

竺仙论五百劫，蒙叟誇八千春。但闻尧舜氏作，谁识羲黄上人。
病中寄太原韩玉汝
范纯仁（宋代）

弱柳何由羡老松，衰姿劲节本难同。河南羸卧漳滨叟，塞北鹰扬渭上翁。

多病未能谋早退，壮猷方看策元功。幸公再致唐虞化，庶托馀生寿域中。
夏夜广寿寺偶书 其一
韩驹（宋代）

水浊山昏暑未清，风枝不动月微明。忽惊零露先秋戒，更放蟭蟟一月鸣。
南乡子
元好问（金朝）

一雨浣年芳。燕燕莺莺满洛阳。梨雪渐空桃李过，风光。

恰到风梨睡海棠。

何处最难忘。杨柳高楼近苑墙。唤取分司狂御史，何妨。

暂醉佳人锦瑟傍。
自双溪归，复泛剑潭
林占梅（清代）

暗川如画入眸赊，百转清流曲复斜。岩畔风微修竹静，松巅日复片云遮。

穿林野蝶随樵担，掠水鱼鹰避钓槎。我爱澄潭好烟景，寻幽几度欲移家。
又菊四咏 其四 万卷书
孙传庭（明代）

耻作空斋老蠹鱼，携樽篱畔兴偏馀。我方欲纵千觞酒，尔却先开万卷书。

求解自知元亮懒，欲眠谁道孝先疏。坐看蓓蕾愁呫哔，一任西风仔细茹。
郊行与长史吴元素游正固纪善汤以脩联句
朱诚泳（明代）

小队从容晓出城，无边光景逐人行。春明门外鸾声动，长乐坡前马足轻。

清渭水光遥入望，终南山色近相迎。林边吠客谁家犬，柳外呼人是处莺。

极目云烟春淡薄，满前石子路峥嵘。山翁争迓车舆过，村妇咸惊鼓吹鸣。

茅屋炊烟桑叶暗，河桥酒幔杏花明。行厨内竖供茶茗，小寺痴僧进菜羹。

千载风流馀故事，一时宾从总含英。游观肯惜花前醉，倡和多於马上成。

兴尽归来天未晚，无劳灯火候麾旌。
己未秋杪虏 其二 喜新晴
姚勉（宋代）

积雨霖霪忽报晴，元来依旧有清明。霜天护取晴牢著，莫放寒云半点生。
桐花落
元稹（唐代）

莎草遍桐阴，桐花满莎落。盖覆相团圆，可怜无厚薄。

昔岁幽院中，深堂下帘幕。同在后门前，因论花好恶。

君夸沉檀样，云是指撝作。暗澹灭紫花，句连蹙金萼。

都绣六七枝，斗成双孔雀。尾上稠叠花，又将金解络。

我爱看不已，君烦睡先著。我作绣桐诗，系君裙带著。

别来苦修道，此意都萧索。今日竟相牵，思量偶然错。
寄远
陆龟蒙（唐代）

缥梨花谢莺口吃，黄犊少年人未归。

画扇红弦相掩映，独看斜月下帘衣。
采桑子·湘妃浦口莲开尽
晏几道（宋代）

湘妃浦口莲开尽，
昨夜红稀。
懒过前溪，
闲舣扁舟看雁飞。
去年谢女池边醉，
晚雨霏微。
记得归时，
旋折新荷盖舞衣。
晓过玉蝀桥 其三
张廷璐（清代）

烟柳风蒲水一涯，红妆临镜艳明霞。露华犹白晨光动，开遍瀛州万朵花。
晚晴
韦骧（宋代）

积雨锁山城，幡然喜晚晴。园林变新绿，沟浍有馀声。

日色间何阔，云阴否已倾。无才希杜赋，短句且纾情。
木犀初发呈张功父又和六首
杨万里（宋代）

端能小脱簿书林，招唤诗流卜夜深。
老我愁隤半山玉，凭君浅酌一荷金。
水边赏桂秋围坐，雨後摘蔬香满砧。
乘醉却来湖上戏，手翻波月看浮沉。
浑沌石行
傅若金（元代）

浑沌以来不可数，万八千岁生盘古。絪缊乃在卷石间，光怪潜通落星渚。

来从鱼腹人尽讶，坐念武侯心独苦。八阵图成泣鬼神，三江石转凋寒暑。

苍波喷浸圆且坚，鸡子结成生理全。久当化鸟非为怪，犬未成羊亦可仙。

玉精隐月相照射，金液流霞纷绕缠。轻清已判中黄外，元气犹涵太素前。

英雄事往唯存石，天衡地轴今谁识。江上尝疑雾雨寒，坐中歘恐风雷黑。

摩挲直如见溟涬，位置岂肯同沙砾。长路相将拂剑随，天阴勿使精灵得。
谒侍郎李先生
程公许（宋代）

异时乘月唤胡床，理羾青鸾到玉堂。
见说紫清虚伫久，渔船休恋落花香。
留别故人
许棠（唐代）

殊立本不偶，非唯今所难。无门闲共老，尽日泣相看。

鸟畏闻鶗鴂，花惭背牡丹。何人知此计，复议出长安。
失调名
佚名（宋代）

恐伊不信是龙头，和书寄与三题草。
【中吕】山坡羊_人生于世，
张养浩（元代）

人生于世，休行非义，谩过人也谩不过天公意。便儹谩东西，得谩衣食，他时终作儿孙累，本分世间为第一。休使见识，干图甚的！
休图官禄，休求金玉，随缘得过休多欲。富何如？贵何如？没来由惹得人嫉妒，回首百年都做了土。人，皆笑汝；渠，干受苦！
如何是良贵？如何是珍味？所行所做依仁义。淡黄虀，也似堂食，必能如此方无愧，万事莫教差半米。天，成就你；人，钦敬你。
无官何患？无钱何惮？休教无德人轻慢。你便列朝班，铸铜山，止不过只为衣和饭，腹内不饥身上暖。官，君莫想；钱，君莫想。
于人诚信，于官清正，居于乡里宜和顺。莫亏心，莫贪名，人生万事皆前定，行歹暗中天照临。疾，也报应；迟，也报应。
休学谄佞，休学奔竞，休学说谎言无信。貌相迎，不实诚，纵然富贵皆侥幸，神恶鬼嫌人又憎。官，待怎生；钱，待怎生。
与人方便，救人危患，休趋富汉欺穷汉。恶非难，善为难，细推物理皆虚幻，但得个美名儿留在世间。心，也得安；身，也得安。
真实常在，虚脾终败，过河休把桥梁坏。你便有文才，有钱财，一时间怕不人耽待，半空里若差将个打算的来。强，难挣揣；乖，难挣揣。金银盈溢，于身无益，争如长把人周济。落便宜，是得便宜，世人岂解天公意，毒害到头伤了自己。金，也笑你；银，也笑你。
天机参破，人情识破，归来闲枕白云卧。向岩阿，且婆娑，琴书笔砚为功课，轩裳倘来何用躲？行，也在我；藏，也在我。
骊山怀古
骊山四顾，阿房一炬，当时奢侈今何处？只见草萧疏，水萦纡，至今遗恨迷烟树，列国周齐秦汉楚。赢，都变做了土；输，都变做了土！
骊山屏翠，汤泉鼎沸．说琼楼玉宇今俱废。汉唐碑，半为灰，荆榛长满繁华地，尧舜土阶君莫鄙。生，人赞美；亡，人赞美。
沔池怀古
秦如狼虎，赵如豚鼠，秦强赵弱非虚语。笑相如，大粗疏，欲凭血气为伊吕，万一座间诛戮汝，君也，谁做主？民也，谁做主？
秦王强暴，赵王懦弱，相如何以为怀抱？不量度，剩粗豪，酒席间便欲伐无道，倘若祖龙心内恼，君，干送了；民，干送了！
北邙山怀古
悲风成阵，荒烟埋恨，碑铭残缺应难认。知他是汉朝君，晋朝臣？把风云庆会消磨尽，都做了北邙山下尘。便是君，也唤不应；便是臣，也唤不应！
洛阳怀古
天津桥上，凭阑遥望，舂陵王气都凋丧。树苍苍，水茫茫，云台不见中兴将，千古转头归灭亡。功，也不久长；名，也不久长。
潼关怀古
峰峦如聚，波涛如怒，山河表里潼关路。望西都，意踌蹰，伤心秦汉经行处，宫阙万间都做了土。兴，百姓苦；亡，百姓苦！
未央怀古
三杰当日，俱曾此地，殷勤纳谏论兴废。见遗基，怎不伤悲，山河犹带英雄气，试上最高处闲坐地。东，也在图画里；西，也在图画里。
咸阳怀古
城池俱坏，英雄安在？云龙几度相交代！想兴衰，若为怀，唐家才起隋家败。世态有如云变改。疾，也是天地差；迟，也是天地差！
重别南给事
贾至（唐代）

谪宦三年尚未回，故人今日又重来。

闻道崖州一千里，今朝须尽数千杯。
省心吟 其四
赵湛（清代）

温凊理亦常，闵曾号佳嗣。百行此其源，立身首孝弟。

兹义苟不充，浮名尽糠秕。试问平生心，胡为皆昧昧。
泉州北藏院见初荷华
蔡襄（宋代）

初华才过小荷身，晓露沾红点点匀。
莫为愁心偏倚望，清江元有未归人。
怀张少参商于
李念慈（清代）

一官贫剧向商于，万里艰难事簿书。直北家音新得否，山南群盗近何如。

秋空剑气张华宅，夜色星文扬子居。稍待西风溪水落，好将佳句付双鱼。
夜意
欧阳修（宋代）

蕙炷炉薰断，兰膏烛艳煎。
夜风多起籁，晓月渐亏弦。
鹊去星低汉，乌啼树暝烟。
惟应墙外柳，三起复三眠。
水龙吟 郭宣徽善甫开宴娱宾，命乐工郭仲礼
王恽（元代）

，音弱弱，宛犹在耳，且有衰年情之感。明日严甫修撰为求乐府，之越调以歌年情乡之感。明日严甫修撰为求乐府，之越调以歌之春风绿绮堂深，尊前初识＊年面。烟花紫禁，几年供奉，香飘合殿。悲壮凄清，九天飞下，凤吟莺＊。待近前细看，品题银字，知还是，红牙管。尽着金簧玉磬，泛宫声、五音初遍。朋簪四合，回头听处，少陵情惋。绿酒抛春，何心倾倒，汾阳金＊。为斯人少漏，玉堂消息，写清商怨。
醉蓬莱（和韵）
李曾伯（宋代）

大不逾粟许，飘散人间，直恁清烈。管领芳樽，底事不渠屑。中夜庭前，小山丛畔，韵度从来别。那更今年，留连秋色，将傍菊月。

堪羡纱窗，胆瓶斜浸，浅酌低讴，人花双洁。恼杀多情，一见一回悦。生怕朝来，梧桐过雨，把花神摧折。倩取骚人，黄香作传，笔未宜绝。
万年树
陈谟（明代）

翳荟隐嘉树，穷冬常不彫。堆魁火齐珠，错落英琼瑶。

直干不偃蹇，爽气何飘萧。碧梧与翠竹，无此晴霞标。

忆昨甘泉宫，含风郁萧萧。凤凰五色羽，翔集不待邀。

天子重万年，当之奏云韶。王母留佩环，月明耿良宵。

如何海尘起，蜃雾腥丹霄。恶草荐煌煌，不材耸翘翘。

懿此丽荒寒，容华日以消。磨牙集豺虎，堕羽群鸱鸮。

引睇苍梧云，重华邈难招。徘徊将何及，落景腾山椒。
明远即事
释居简（宋代）

红褪金罂子，芳腾金橘花。物情闲态度，秋色澹韶华。

燕老迟归思，蜂慵早退衙。关心最幽事，辐凑在山家。
柔远楼
邓深（宋代）

柔远楼高豁寸眸，白盐赤甲锁关头。
四川形胜当前险，三峡波涛据上游。
鸟道极天云日近，靴城匝地市烟浮。
时平久矣无戎马，回首当年老杜忧。
送郑尚书赴兴元
姚合（唐代）

儒有登坛贵，何人得此功。红旗烧密雪，白马踏长风。

斧钺来天上，诗书理汉中。方知百胜略，应不在弯弓。
袁晖久在白沙候容贯不至以诗来和之
陈献章（明代）

冷雨凄风寄我台，香林草屋梦空回。山中酒伴何曾见，水上诗瓢只谩来。
和陶读山海经十三首韵送机简堂自景星岩再住隐静 其十二
吴芾（宋代）

僧中有高僧，士亦有高士。我虽不为高，心粗能知止。

师是个中人，特患不为尔。何幸我与师，俱是邻家子。
病中用杜工部江村韵
敖陶孙（宋代）

早岁纵横论九流，中年往往爱清幽。
细观梦境皆争鹿，静遣机心欲狎鸥。
池上贪间临晋帖，灯前抱病看吴钩。
山林钟鼎从天赋，言志俱惭点与求。
次韵和王校勘中秋月
晏殊（宋代）

广寒仙署惬心期，秋半梧台木叶稀。
有客正吟星北共，何人重赋鹊南飞。
光含绮席传三雅，影逗兰房撤九微。
趋府逸才过鲍掾，不辞终夕赏清晖。
赋得望远山送客归
无可（唐代）

遥山寒雨过，正向暮天横。隐隐凌云出，苍苍与水平。

何时凝厚地，几处映孤城。归客秋风里，回看伤别情。
青玉案·涌金斜转青云路
史浩（宋代）

涌金斜转青云路。溯衮衮、红尘去。春色勾牵知几度。月帘风幌，有人应在，唾线余香处。

年来不梦巫山暮。但苦忆、江南断肠句。一笑匆匆何尔许。客情无奈，夜阑归去，簌簌花空雨。
二十二弟获金印
晁说之（宋代）

季也获金印，籀文秦不如。
情知非鬼篆，恨不识天书。
池静龟游罢，庭闲鹊斗余。
春风还旧物，疏俊独怜渠。
挽叔父二首
熊以宁（宋代）

道义时推重，功名志泊如。
肯荒元亮径，坚卧孔明庐。
乐事千钟酒，生涯万卷书。
骑箕天上去，斜月照塞墟。
过张邯郸庄
姚合（唐代）

客行长似病，烦热束四肢。到君读书堂，忽若逢良医。

堂前水交读，堂下树交枝。两门延风凉，洗我昏浊肌。

与子还往熟，坐卧恣所宜。时时相献酬，文字当酒卮。

野饭具藜藿，永日亦不饥。苟餐非其所，鲙炙为蒺藜。

时清士人闲，耕作唯文词。岂独乡里荐，当取四海知。
赠郑曼季诗四首 谷风
陆云（魏晋）

一
习习谷风。
扇此暮春。
玄泽坠润。
灵华烟煴。
高山炽景。
乔木兴繁。
兰波清涌。
芳浒增源。
感物兴想。
念我怀人。
二
习习谷风。
载穆其音。
流芳鼓物。
清尘拂林。
霖雨嘉播。
有渰凄阴。
归鸿逝矣。
玄鸟来吟。
嗟我怀人。
其居乐潜。
明发有想。
如结予心。
三
习习谷风。
以温以凉。
玄黄交泰。
品物含章。
潜介渊跃。
飞鸟云翔。
嗟我怀人。
在津之梁。
明发有思。
凌波褰裳。
四
习习谷风。
有集惟乔。
嗟我怀人。
于焉逍遥。
鸾栖高冈。
耳想云韶。
拊翼坠夕。
和鸣兴朝。
我之思之。
言怀其休。
五
习习谷风。
其音孔嘉。
所谓伊人。
在谷之阿。
虎质山啸。
龙辉渊播。
维南有箕。
匪休其和。
有捄天毕。
戢尔滂沱。
懿厥河汉。
耽彼大华。
明发有怀。
我劳如何。
寄立斋二首
戴良齐（宋代）

玄云太山阿，倏忽起天际。
悠哉复何心，适与飘风会。
云间翔虬螭，蜿蟺炫五彩。
万生方颙颙，岂但千里内。
吾乡作者几，俯仰既千载。
愿言慰斯人，名实施四海。
即事
陆游（宋代）

翁自析薪儿负薪，一生不似此年贫。
折除却得常强健，天定方知果胜人。
升龙观九日海棠杏花开二首 其一
萨都剌（元代）

九日江南风日暖，海棠花间杏花开。升龙观里春光早，为是先承雨露来。
求参议挽词
楼钥（宋代）

玉立期清贵，庞眉望寿龄。
父兄嗟奄忽，姑姊亦凋零。
厚德今谁在，佳城惨欲扃。
孙曾闻竞爽，兰玉在阶庭。
送李左藏三首
袁燮（宋代）

人生贵得友，胜已我所求。
牛奶寻穷怪珍，逢此荆山璆虚怀略辈行，
倾盖均交游。许赓清绝句，
每叹风雅俦。中年畏作别，
握手如隐忧。尺素烦警策，
慰我思悠悠。